Danmark underskriver den kontroversielle anti-kopi-traktat ACTA

Alle EU-lande har nu tilsluttet sig ACTA-traktaten, der ligesom SOPA-loven i USA kan ramme legitime websteder. Fransk EU-politiker har sagt op i protest mod forløbet.

Ved en ceremoni i Japan torsdag tilsluttede EU-landene sig officielt ACTA-traktaten, og repræsentanter for 22 medlemslande var mødt op for at skrive under.

Dermed slutter EU-landene sig til USA og en række andre store lande, der skrev under på den omdiskuterede antipirat-aftale allerede i oktober 2011.

ACTA er en forkortelse for Anti-Counterfeiting Trade Agreement, som handler om at harmonisere reglerne globalt for kopivarer, for eksempel illegale kopier af tøj og medicin. Men ACTA omfatter også regler for piratkopiering på internettet, og det er denne del, som har vakt røre.

Der har nemlig ikke været meget åbenhed om ACTA, siden forhandlingerne om aftalen begyndte i 2007, og derfor står det heller ikke helt klart, hvad konsekvenserne kan blive på internettet.

Og det har ført til protester, ikke bare blandt polske borgere, der ifølge BBC har demonstreret mod ACTA, men også hos en fransk EU-politiker, der havde fået til opgave at undersøge ACTA-aftalen nærmere.

Det socialistiske medlem af Europa-Parlamentet Kader Arif kalder i et skarpt indlæg på sin hjemmeside hele forløbet for en farce og siger derfor nu sit job som ACTA-undersøger op. Det skriver Webpronews.com.

Der har manglet gennemsigtighed, og de indvendinger, som Europa-Parlamentet havde til ACTA, er blevet ignoreret totalt, raser han.

I USA førte forslaget om SOPA- og PIPA-lovene til en omfattende, international debat, og en koordineret protestaktion på internettet, hvor blandt andet den engelsksprogede del af Wikipedia gik i sort i 24 timer.

Omvendt har ACTA-aftalen, som er international, slet ikke fået samme opmærksomhed, indtil det nu er blevet underskrevet af EU-landene.

Læs mere om ACTA hos borgerrettighedsorganisationen Electronic Frontier Foundation.